मानस की कविताएं इंसान के अच्छे और ताकतवर होने के विरोधाभास को समेटे हुए आविष्कृत होती चलती हैं। खतरा कविता में कवि कहता है कि मनुष्य के जंगल में खो जाने से कोई खतरा नहीं है असल उसे बाहर से नही ‘खतरा यदि कहीं है तो/मन में घात लगाये बैठे/घुसपैठिये से/ भय से/ पृसं-46‘ यह डर किसका है? यह डर मनुष्य के शक्तिशाली हो जाने पर अच्छे इंसान न रहने का है, उसके इंसान न बने रहने का है। यह डर मनुष्य के जोखिम न उठाने का है! वह सब कुछ आसान चाहता है इसीलिए वह अबोला रहता है, बोल की लब आजाद है तेरे से डरता है।जबकि उसके पास खोने के लिए कुछ नहीं है और पाने के लिए सारी दुनियां है। यह अबोले तटस्थ लोग‘कौउ नृप हो हमें का हानि, के सिद्धांत पर चलते हैं या फिर‘सबसे बड़े वे मूढ़ जिन्हें न व्यापे जगत गति‘ की जड़ता के शिकार लोग है। पंजाबी के प्रसिद्ध कवि पाश जिसे‘सबसे खतरनाक होता है किसी के सपनो का मर जाना कहते हैं‘ कवि कहता है‘जो नहीं उठाते जोखिम/जो नहीं खड़े होते तनकर/जो कह नही पाते बेलाग बात/जो नहीं बचा पाते धूप-छॉह/यदि तटस्थता यही है/तो सर्वाधिक खतरा/तटस्थ लोगों से है।‘ पृसं-41 यह कवि जिस जगह पर बैठकर कविता लिखता है उस जगह से सभी परिचित है। वहां राज्य की जितनी किरकिरी होनी, हो चुकी है। वैसे भी जल जमीन और जंगल की लूट का खेल उजागर हो चुका है। कौन किस मौर्च पर किसके साथ है? सवाल यही है। लालगढ़ हो या पूर्वोत्तर के हालात या फिर आये दिन घटनेवाली घटनाएं मारी जनता ही जाती है! कश्मीर और पूर्व में सेना का खेल चल रहा है और उसकी आड़ में राष्ट्र-राज्य की अपधारणा मजबूत हो रही है! कवि कहता है‘‘जब आप दोनों तरफ से घिरे होंगे/गोली कहीं से भी चले/ मारे सिर्फ आप ही जाएंगे'‘ पृसं-९५